Prop. 43 L

(2012–2013)
Proposisjon til Stortinget (forslag til lovvedtak)

Endringer i rettsgebyrloven (reduksjon av tinglysingsgebyrene)

Tilråding fra Justis- og beredskapsdepartementet 30. november 2012, godkjent i statsråd samme dag. (Regjeringen Stoltenberg II)

Dokumentet på regjeringen.no

1 Proposisjonens hovedinnhold

I denne proposisjonen fremmer Justis- og beredskapsdepartementet forslag om å redusere det alminnelige tinglysingsgebyret med 488 kroner fra 1 548 kroner til 1 060 kroner. I tillegg foreslås å senke tinglysingsgebyret for pantedokument i fast eiendom med 875 kroner fra 1 935 kroner til 1 060 kroner. Endringene foreslås med virkning fra 1. januar 2013. Forslagene til lovendring er i samsvar med forslaget i Prop. 1 S (2012 – 2013) for Miljøverndepartementet (se kap. 4465 post 02, side 119 og boks 8.5 Tinglysingsgebyret, side 144).

2 Bakgrunnen for lovforslaget

Regjeringen fastsatte i 2006 tverrgående retningslinjer for gebyr- og avgiftsfinansiering av statlige myndighetshandlinger. Gebyrer skal dekke kostnaden ved statlige myndighetshandlinger som retter seg mot en bestemt bruker, mens sektoravgifter normalt har til hensikt helt eller delvis å finansiere fellesgoder for en avgrenset gruppe. Retningslinjene fikk umiddelbar effekt for nye gebyrer og sektoravgifter. For eksisterende ordninger ble det lagt opp til gradvis tilpasning.

Siden oppryddingen begynte i 2007 er overprisede gebyrer redusert med i overkant av 650 millioner kroner. Regjeringens budsjettforslag for 2013 innebærer en ytterligere påløpt reduksjon av gebyrene på 555 millioner kroner. Det vil medføre reduksjon av overprisede gebyrer med i overkant av 1 200 mill. kroner i årene fra 2007 til 2013. Regjeringen har også avviklet flere sektoravgifter. Se nærmere omtale i Prop. 1 LS (2012 – 2013) Skatter, avgifter og toll 2013, punkt 13.1.

3 Reduksjon av tinglysingsgebyrene

Gebyrene for ulike former for tinglysing er samlet sett sterkt overpriset. Det er store ulikheter i satsene for tinglysing av ulike typer dokumenter – fra gebyr som er flere ganger kostnaden for tjenesten (pantedokumenter) til tinglysing som er gratis (sletting, utlegg mv.).

Tinglysingsgebyrene er fastsatt i rettsgebyrloven og definert som en multiplikator av rettsgebyret (860 kroner). Pantedokumenter er standardiserte, og er derfor blant de enklere dokumentene å behandle. Likevel er tinglysing av pantedokumenter i fast eiendom eller rettigheter knyttet til denne i dag pålagt høyere gebyrsats enn andre dokumenter (2,25 rettsgebyr, dvs. 1 935 kroner). Det alminnelige tinglysingsgebyret, som gjelder skjøter, hjemmelserklæringer, erklæring/avtale, leiekontrakt med videre i fast eiendom er også betydelig overpriset (1,8 rettsgebyr, dvs. 1 548 kroner). Denne satsen omfatter dessuten tinglysing, registrering eller anmerkning i kraftledningsregisteret.

Departementet foreslår, som et steg i retning av bedre samsvar mellom pris og tjeneste, følgende endringer i rettsgebyrloven:

det alminnelige tinglysingsgebyret reduseres fra 1,8 ganger rettsgebyret til 1,233 ganger rettsgebyret. Med dagens rettsgebyr på 860 kroner innebærer det en reduksjon på 488 kroner fra 1 548 kroner til 1 060 kroner.

tinglysingsgebyret for pantedokumenter reduseres fra 2,25 rettsgebyr til 1,233 rettsgebyr. Med dagens rettsgebyr på 860 kroner innebærer det en reduksjon på 875 kroner fra 1 935 kroner til 1 060 kroner.

4 Økonomiske og administrative konsekvenser

Forslagene til lovendringer er omtalt i Prop. 1 S (2012–2013) for Miljøverndepartementet på side 119, kap. 4465 post 02 og side 144 boks 8.5 Tinglysingsgebyret og i Prop. 1 LS (2012–2013) Skatter, avgifter og toll 2013, punkt 13.2.

Påløpt provenytap anslås til om lag 400 mill. kroner. Bokført tap i 2013 anslås til 385 mill. kroner dersom tallet på rettsstiftelser blir som i 2012. Det er knyttet noe usikkerhet til tallene, som avhenger av utviklingen i det norske eiendomsmarkedet. Satsreduksjonen innebærer lettelser særlig for virksomheter og privatpersoner som gjennomfører flere lånetransaksjoner med tinglysing av pantedokumenter.

5 Merknader til lovforslaget

Multiplikatorene i rettsgebyrloven § 21 første og annet ledd er begge justert ned til 1,233, fra henholdsvis 1,8 og 2,25.

Tilråding

Justis- og beredskapsdepartementet

tilrår:

At Deres Majestet godkjenner og skriver under et fremlagt forslag til proposisjon til Stortinget om endringer i rettsgebyrloven (reduksjon av tinglysingsgebyrene).

Vi HARALD, Norges Konge,

stadfester:

Stortinget blir bedt om å gjøre vedtak til lov om endringer i rettsgebyrloven (reduksjon av tinglysingsgebyrene) i samsvar med et vedlagt forslag.

Forslag
til lov om endringer i rettsgebyrloven (reduksjon av tinglysingsgebyrene)

I

I lov 17. desember 1982 nr. 86 om rettsgebyr skal § 21 første og annet ledd lyde:

For tinglysing, registrering eller anmerkning i grunnboken og kraftledningsregisteret betales 1,233 ganger rettsgebyret, med mindre annet følger av annet eller tredje ledd eller er bestemt i § 22.

For tinglysing eller registrering av pantedokument betales 1,233 ganger rettsgebyret.

II

Loven gjelder fra 1. januar 2013.